Ishavsfolk

***Ishavsfolk*** (originaltittel: *Nordlicht*) var en tysk dramafilm fra 1938 regissert av Herbert B. Fredersdorf. Manuset ble skrevet av Hans Leip. Det var basert på norske Lars Hansens og Karl Holters teaterstykke *Ishavsfolk*, som hadde premiere på Det norske teatret på Centralteatret 25. oktober 1932. I filmen ble viktige roller spilt av René Heltgen, Ferdinand Marian og Hilde Sessak.

Sammenliknet med teaterstykket var rollelisten i filmen utvidet fra ti til 19 rollefigurer.  

## De norske forfatterne
Karl Holter (1885–1963) debuterte som skuespiller i 1912 på Centralteatret og var siden i hovedsak engasjert ved Det Norske Teatret fram til 1935.

I 1941 ble Holter medlem av Nasjonal Samling. I 1942 meldte han seg til aktiv frontinnsats. Etter en kort befalsutdannelse ble Holter 57 år gammel sendt til Leningradsfronten fra oktober 1942 til mars 1943 som krigskorrespondent.  

Ifølge *Norsk Krigsleksikon* ble han i NS-miljøet ansett som en fremtredende forfatter, og Holter ble en av Gyldendals mest utgitte forfattere mens forlaget var satt under kommissarisk ledelse ved Tore Hamsun.

Under landssvikoppgjøret ble Holter i 1946 dømt til 5 års tvangsarbeid og begrenset rettighetstap i 10 år. Dommen var opprinnelig på 3 år og 3 måneder, men en anke til Høyesterett førte til en skjerpelse av straffen.

«Ishavsforfatteren» Lars Hansen (1869–1944) er i stor grad glemt etter sin død på grunn av medlemskapet og engasjementet i Nasjonal Samling under den andre verdenskrig.

## Innspillingsfakta
Lars Hansen uttalte i et intervju med *Aftenposten* at han hadde antydet overfor UFA at han gjerne ville at eksteriørscenene skulle opptas i Norge. Regissør Fredersdorf og manusforfatter Leip dro til Vestlandet for å finne passende steder til å filme disse scenene.

Filmen ble spilt inn i april–juni 1938 i Ålesund-kanten og på isbréen Pasterze, Ostmark (Østerrike).

## Handling
Da «Aurora», som dro ut på jakt for to år siden, ikke vendte tilbake fra Grønland til deres hjemby *Hammersund*, gikk man ut fra at de to pelsjegerne Halvard og Björn hadde mistet livet. Halvards kjæreste, Petra, hadde til og med giftet seg – om enn motvillig – med Olaf.

For å vise kona at han er en ekte mann mønstrer Olaf på en kutter som pelsjeger. Plutselig, som et «spøkelsesskip», kommer «Aurora» til *Hammersund*. Hallvard mønstrer på samme skip som Olaf. Spenningen mellom mennene blir stadig større i ensomheten i jegerhytta på Grønland. Når bare Halvard vender tilbake fra en bjørnejakt i isødet, er alle overbevist om at Olaf har blitt offer for et forrædersk drap.

## Rolleliste
*René Deltgen – Olaf Hansen
*Ferdinand Marian – pelsjeger Halvard
*Hilde Sessak – Petra Hansen
*Otto Wernicke – kjøpmann Hansen
*Josef Sieber – pelsfanger Beitsar
*Fritz Kampers – kjøpmann Sörelund
*Karen Fredersdorf – Mor Hansen
*Lotte Rausch – Beitsars kone Andrea
*Christine Garden – Beitsars datter Helga
*Friedrich Gnaß – pelsjeger Lappen-Nils
*Hans Zesch-Ballot – aktor
*Werner Funck –pelsjeger Stenerson
*Fritz Hoopts – pelsjeger Erik
*Heinz Wemper – pelsjeger Sven
*Paul Schwed – pelsjeger Björn
*Eduard Bornträger – prest
*Friedrich Ettel – kunde hos Hansen
*Alfred Pussert – pelsselger hos Hansen
*Eduard Wenck – dommer

## Referanser


## Eksterne lenker
*